Saastna mõisa järele on üks küla, mis Ullaste nime kannab. Selle küla talupojad  tõendavad, et nad vanaste ühe saksa- või rootsisugu mõisniku järeltulijad olla. Nende liiadnimed on Klaus ja Homburg, ning nad lähevad oma kehavormide poolest teistest ümberkaudsetest talupoegadest pisut lahku. Vanarahva jutu järele olla vana-katku ajal selle sugukonna liikmed, kellede omandus selajal Saastna mõisa olnud, kõik ära surnud, ainult üks väikene poisike jäenud elusse, keda ta amm enesega Ullaste külasse viinud ja sääl üleskasvatanud. Et külas peaaegu kõik inimesed ka katku ohvriks olivad langenud, siis  võttis ta viimaks ühe tühjaks jäenud talu omale ja heitis abielusse. Tema lapsed ja järeltulijad täitsivad pärast terve küla. Mineva aastasaja algusel on nad oma mõisniku seisuse õigusi katsunud uuesti maksvaks teha, aga ilma järeldusteta. Nüüd mõne aasta eest tagasi olla nad jällegi omi vanu õigusi hakanud taga nõudma, kuid selle tagajärg on kalendri väljaandjal praegu teadmata.    Umbes samasugune vanajutt käib Ridala kihelkonnas elutsevate Kelemithi ja Nuudi sugukondade kohta. Nende esiisa  olnud Rootsi ohvitser Knut Kelemith, kellele Rootsi kroonu Sinalepa ja Mäemõisa vahel oleva maatüki vahvuse eest aupalgaks kinkinud. Ohvitser ehitanud sinna väikesemõisa ja nimetanud seda oma abikaasa nime järele "Dravida" mõisaks. Ohvitser leidnud ise Kolovere lahingus venelaste vastu võideledes surma, kuna ta abikaasa hiljem katkule ohvriks langenud. Nende alaealine poeg Roby jäenud ühe vana teenri, väljavahi Bengt Wendorfi kasvatada. Kuidas poeg isale kingitud maatükist ja isast ehitatud mõisast ilma jäi,  sellest ei lausu vanajutt midagi. Võib-olla, et Rootsi valitsus need reduktsioni ajal tagasi võttis. Ohvitseri abikaasa nime pääle nimetatud "Dravida" mõisa hoone on praegu Sinalepa karjamõisana alles, niisamati ka selle põllud ja mets, milledest esimene "Kelemithi põldude" ja teine "Dravida sõeru" nime kannab, kuna karjarand, mida isa oma poja nime järele "Robi rannaks" nimetanud, praegu Mäemõisa käes on. Ka Pendi (Bengti) koht, kus väikese Roby kasvataja Bengt Wendorf elas, on praegu veel alles ja sai  Mäemõisa küljest hiljuti äramüüdud Lillevälja (Tuuru) mõisa külge antud. Kui vanajutt õige on, siis on Ridalas elutsevad Kelemithi, Knuti (Nuudi) ja Wendorfi sugukonnad rootslased, kellede seia asumist ajaloolikult umbes 16-ma aastasaja viimase poole sisse võiks arvata.